## Carlos Mazón: “Destinem 8,2 milions d’euros per a reparar camins rurals de la província de Castelló afectats per les riuades”

*** Subratlla el suport del Consell al sector primari de la província amb esta nova inversió “en més de 150 punts de camins rurals danyats d’uns 60 municipis de sis comarques per a salvar l’activitat agrícola”
* Recorda que esta xifra se suma als 15 milions d’euros en ajudes per als ajuntaments de Castelló i altres 15 destinats a camins forestals “en la major resposta inversora per a reprendre l’activitat econòmica i social de la província”
* Exigix al Govern d’Espanya “no oblidar 71 poblacions de la província de Castelló i 28 de la de València” i insta que les incloguen en els seus decrets perquè puguen rebre ajudes com sí que ho ha fet la Generalitat**

**Coves de Vinromà.**

El president de la Generalitat, Carlos Mazón, ha anunciat que l’executiu valencià “ha posat en marxa una nova partida pressupostària de 8,2 milions d’euros destinada a la recuperació i reparació de camins rurals a la província de Castelló” afectats per les pluges torrencials del passat mes d’octubre i “poder salvar la seua activitat agrícola”.

Així ho ha avançat després de visitar a Coves de Vinromà algunes zones de camins rurals danyats, a on ha estat acompanyat pel conseller d’Agricultura, Aigua, Ramaderia i Pesca, Miguel Barrachina, la presidenta de la Diputació de Castelló, Marta Barrachina, l’alcaldessa del municipi, Irma Povedano, i altres alcaldes i alcaldesses de la comarca les poblacions dels quals van ser afectades pel temporal.

El cap de l’executiu valencià ha subratllat el suport del Consell al sector primari de la comarca amb esta nova partida “per a reparar de manera extraordinària més de 150 punts en camins rurals d’uns de 60 municipis” de les comarques del Ports, el Baix Maestrat, la Plana Alta, l’Alt Maestrat, l’Alt Palància i l’Alt Millars.

En este sentit, ha recordat que esta nova mobilització de recursos “se suma als 15 milions d’euros que la Generalitat ha posat a la disposició d’ajuntaments de la província de Castelló per a sufragar els danys ocasionats pel temporal”, a més “d’altres 15 milions d’euros posats en marxa en camins forestals per a previndre els riscos d’incendis de la temporada estival”.

En conjunt, Mazón ha incidit en la inversió de prop de 40 milions d’euros de la Generalitat “en la major resposta inversora per a reprendre l’activitat econòmica i social de la província” després del temporal, la qual ha considerat “fonamental”.

En este sentit, ha agraït “l’esforç extraordinari i la coordinació” entre la Conselleria d’Agricultura, Diputació de Castelló i ajuntaments de la província per a pal·liar “de manera ràpida, efectiva i amb recursos propis” els estralls ocasionats per les riuades, al mateix temps que ha incidit en la necessitat de “més ajuda i atenció”.

Per això, ha exigit al Govern d’Espanya a “deixar d’oblidar 71 poblacions de la província de Castelló i 28 de la de València” en no incloure-les en els seus decrets d’ajudes “com sí que ha previst la Generalitat”, a més de reclamar “la màxima col·laboració i justícia” amb la finalitat que estos 99 municipis puguen rebre les ajudes que tant necessiten.

**150 punts de camins rurals afectats a Castelló**

El president, ha destacat la labor desenrotllada per la Conselleria d’Agricultura per a atendre les necessitats dels treballadors en el sector primari, així com per a avaluar els danys en camins rurals ocasionats.

En este sentit, ha informat que la dotació de 8,2 milions d’euros per a reparació de camins rurals “ja està en marxa” i s’han adjudicat per emergència dos lots dividits en tres comarques cada un. Així, un està conformat per les comarques dels Ports, el Baix Maestrat i la Plana Alta i l’altre està compost per l’Alt Maestrat, l’Alt Millars i l’Alt Palància.

Cal recordar que els importants danys patits en infraestructures agràries impossibiliten l’activitat econòmica de moltes explotacions agràries i ramaderes, a més de les comunicacions en la xarxa viària rural de cada un dels termes municipals afectats.

Fecha: 12/02/2025